REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/131-16

23. jun 2016. godine

B e o g r a d

ZAPISNIK

SA DRUGE SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 23. JUNA 2016. GODINE

Sednica je počela u 12,00 časova.

 Sednici je predsedavao Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Darko Laketić, Veroljub Matić, Katarina Rakić, Dušica Stojković, Aleksandra Đurović, Nemanja Šarović (napustio sednicu u toku prve tačke dnevnog reda), Branka Stamenković, Branimir Jovanović, Momo Čolaković i Petar Petrović.

Sednici su prisustvovali zamenici članova Odbora: Ana Stevanović, Aleksandra Jerkov i Marinika Tepić.

Sednici nisu prisustvovali članovi Odbora: Đorđe Milićević, prof. dr Vojislav Šešelj, Bojan Pajtić, Nenad Konstantinović i Nenad Čanak.

Pre prelaska na utvrđivanje dnevnog reda sednice, Nemanja Šarović, član Odbora, je pozvao predsednika Odbora da podnese ostavku na funkciju predsednika Odbora.

Branka Stamenković, član Odbora, obavestila je prisutne da je podnela pisani predlog za dopunu dnevnog reda sednice koji se odnosi na utvrđivanje novog rasporeda sedenja narodnih poslanika u Velikoj sali Narodne skupštine, koji bi uvažio, kako je istakla, rezultate ostvarene na izborima. Naglasila je da poslaničkoj grupi čiji je član, pripada narodni poslanik koji je u invalidskim kolicima i kome u sali treba omogućiti pristup kolicima, te se iz navedenih razloga, traže mesta u segmentu dva Velike sale, prva četiri reda.

Predsednik Odbora je informisao članove Odbora da do početka sednice nije stigao ni jedan pisani predlog za dopunu dnevnog reda, a da će Odbor, na jednoj od narednih sednica, u skladu sa ovlašćenjima utvrđenim Poslovnikom Narodne skupštine, doneti odluku o definitivnom rasporedu sedenja u sali za sednice.

Na predlog predsednika, Odbor je većinom glasova odbio predlog Nemanje Šarovića, člana Odbora, za dopunu dnevnog reda tačkom u okviru koje bi se razmatralo podnošenje ostavke predsednika Odbora.

 Na predlog predsednika, Odbor je većinom glasova utvrdio sledeći

D n e v n i r e d:

1. Razmatranje ostavki koje su na funkciju narodnog poslanika podneli Aleksandar Vučić (01 broj 118-950/16 od 3. juna 2016. godine), Ljiljana Đurović (01 broj 118-951/16 od 3. juna 2016. godine), Svetlana Kozić (01 broj 118-1034/16 od 6 juna 2016. godine), Rasim Ljajić (01 broj 118-1045/16 od 6. juna 2016. godine i Biljana Rubaković (01 broj 118-1369/16 od 22. juna 2016. godine);
2. Razmatranje zahteva Maje Gojković, predsednika Narodne skupštine, za ostvarivanje prava na isplatu mesečne naknade na ime zakupa stana u Beogradu (21 broj 120-1151/16 od 8.juna 2016. godine);
3. Donošenje rešenja o utvrđivanju prestanka rada na položaju Šefa kabineta predsednika Narodne skupštine;
4. Davanje ovlašćenja predsedniku Odbora za donošenje rešenja o ostvarivanju statusno-materijalnih prava narodnih poslanika i funkcionera koje bira ili imenuje Narodna skupština;
5. Razno.

**Prva tačka dnevnog reda**: Razmatranje ostavki koje su na funkciju narodnog poslanika podneli Aleksandar Vučić (01 broj 118-950/16 od 3. juna 2016. godine), Ljiljana Đurović (01 broj 118-951/16 od 3. juna 2016. godine), Svetlana Kozić (01 broj 118-1034/16 od 6 juna 2016. godine), Rasim Ljajić (01 broj 118-1045/16 od 6. juna 2016. godine) i Biljana Rubaković (01 broj 118-1369/16 od 22. juna 2016. godine)

Predsednik Odbora je upoznao članove Odbora da su Aleksandar Vučić, Ljiljana Đurović, Svetlana Kozić, Rasim Ljajić i Biljana Rubaković, podneli ostavke na funkciju narodnog poslanika, da su iste overene u sudu i u roku od tri dana od overe predate na pisarnicu Narodne skupštine.

Nemanja Šarović, član Odbora, upitao je šta će se dogoditi ako se ostavke narodnih poslanika ne usvoje ili se pak, ostavke narodnih poslanika samo konstatuju.

Predsednik Odbora je pojasnio da su ostavke narodnih poslanika podnete u skladu sa Zakonom o izboru narodnih poslanika kao i da Odbor postupa u skladu sa delokrugom rada utvrđenim Poslovnikom Narodne skupštine.

Odbor je, na predlog predsednika, većinom glasova usvojio i Narodnoj skupštini podneo sledeći

I Z V E Š T A J

 Odbor je utvrdio da je podnošenjem ostavki narodnih poslanika Aleksandra Vučića, Ljiljane Đurović i Rasima Ljajića, izabranih sa Izborne liste ALEKSANDAR VUČIĆ - SRBIJA POBEĐUJE, narodnog poslanika Svetlane Kozić, izabrane sa Izborne liste DOSTA JE BILO – SAŠA RADULOVIĆ, i narodnog poslanika Biljane Rubaković, izabrane sa Izborne liste DVERI – DEMOKRATSKA STRANKA SRBIJE – SANDA RAŠKOVIĆ IVIĆ – BOŠKO OBRADOVIĆ nastupio slučaj iz člana 88. stav 1. tačka 2. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanim narodnim poslanicima.

 Na taj način omogućava se izbor novih narodnih poslanika, putem dodeljivanja mandata od strane podnosioca navedenih izbornih liste drugim kandidatima, u skladu sa članom 92. Zakona o izboru narodnih poslanika.

 Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Druga tačka dnevnog reda**: Razmatranje zahteva Maje Gojković, predsednika Narodne skupštine, za ostvarivanje prava na isplatu mesečne naknade na ime zakupa stana u Beogradu (21 broj 120-1151/16 od 8.juna 2016. godine)

 Predsednik Odbora je podsetio članove Odbora da je Odlukom o poslaničkoj naknadi propisno da Odbor može da odluči da se narodnom poslaniku, koji nema prebivalište u Beogradu i ne koristi pravo na hotelski smeštaj, na lični zahtev, isplati mesečna naknada na ime zakupa stana u Beogradu u ukupnom iznosu od 35.000,00 dinara. Naglasio je da je Maja Gojković, predsednik Narodne skupštine, navedeno pravo koristila i u prethodnom sazivu, kao i da je uz zahtev podneta propisana dokumentacija.

Diskusije nije bilo.

Odbor je, na predlog predsednika većinom glasova doneo sledeće

R E Š E Nj E

 1. MAJI GOJKOVIĆ, predsedniku Narodne skupštine, utvrđuje se pravo na isplatu mesečne naknade na ime zakupa stana u Beogradu u iznosu od 35.000,00 dinara, počev od 3. juna 2016. godine.

2. O sprovođenju ovog rešenja staraće se Odsek za budžetsko računovodstvo.

**Treća tačka dnevnog reda:** Donošenje rešenja o utvrđivanju prestanka rada na položaju Šefa kabineta predsednika Narodne skupštine

Predsednik Odbora je upoznao članove i zamenike članova Odbora da Odbor, u skladu sa članom 79. Zakona o državnim službenicima, rešenjem utvrđuje prestanak rada na položaju, da se u konkretnom slučaju radi o šefu Kabineta predsednika Narodne skupštine koji je na to mesto postavljen u prošlom sazivu Narodne skupštine, do kraja trajanja mandata predsednika Narodne skupštine. Pojasnio je da je iz tog razloga potrebno da Odbor rešenjem utvrdi da je Draganu Blešiću prestao rad na položaju šefa Kabineta predsednika Narodne skupštine, protekom vremena na koje je postavljen.

Diskusije nije bilo.

Odbor je, na predlog predsednika, jednoglasno doneo sledeće

R E Š E Nj E

1. DRAGANU BLEŠIĆU, prestaje rad na položaju šefa Kabineta predsednika Narodne skupštine, sa 3. junom 2016. godine, zbog proteka vremena na koje je postavljen.

Imenovani ima pravo na platu i druge dodatke zaključno sa 3. junom 2016. godine.

2. O sprovođenju ovog rešenja staraće se Odsek za budžetsko računovodstvo.

**Četvrta tačka dnevnog reda:** Davanje ovlašćenja predsedniku Odbora za donošenje rešenja o ostvarivanju statusno-materijalnih prava narodnih poslanika i funkcionera koje bira ili imenuje Narodna skupština

Predsednik Odbora podsetio je članove i zamenike članova Odbora na praksu da Odbor na početku saziva daje ovlašćenje predsedniku Odbora za donošenje nespornih rešenja o ostvarivanju statusno-materijalnih prava narodnih poslanika koja Odbor donosi na osnovu zakona i drugih propisa. Napomenuo je da se navedeno ovlašćenje odnosi i na donošenje rešenja o platama funkcionera koje bira ili imenuje Narodna skupština. Takođe je obavestio članove i zamenike članova Odbora da je do dana održavanja sednice Odboru podneto 139 zahteva za ostvarivanje prava na stalni rad, 68 zahteva narodnih poslanika kojima je istekao mandat 3. juna 2016. godine, koji se odnose na naknadu plate po prestanku funkcije, pet zahteva za korišćenje mesečne naknade zbog obavljanja samostalne delatnosti kao i dva zahteva za korišćenje prava na razliku između zarade koju poslanik ostvaruje kod svog poslodavca i plate narodnog poslanika na stalnom radu.

Diskusije nije bilo.

Odbor je jednoglasno ovlastio predsednika Odbora da donosi nesporna rešenja o ostvarivanju statusno-materijalnih prava narodnih poslanika i funkcionera koje bira ili imenuje Narodna skupština.

**Peta tačka dnevnog reda:** Razno

Branka Stamenković, član Odbora, ponovila je da je potrebno izmeniti privremeni rasporeda sedenja u Velikoj sali Narodne skupštine, jer je kako je navela, poslanička grupa „Dosta je bilo“ oštećena trenutnim rasporedom sedenja. Takođe je obavestila članove Odbora da narodna poslanica Ljupka Mihajlovska, član poslaničke grupe „Dosta je bilo“ koja je u invalidskim kolicima ima poteškoća prilikom glasanja jer na njenom mestu ne postoji poslanička jedinica za glasanje.

Predsednik Odbora je pojasnio da Odbor formalno-pravno nije u mogućnosti da na ovoj sednici donese odluku o rasporedu sedenja u Velikoj sali Narodne skupštine, jer ne postoji pisani predlog za donošenje takve odluke niti je to tačka dnevnog reda u okviru koje bi odluka bila razmatrana. Naveo je i da će Odbor na jednoj od narednih sednica doneti odluku o rasporedu sedenja uvažavajući iznete argumente.

Aleksandra Jerkov, zamenik člana Odbora, obavestila je članove i zamenike članova Odbora da konsultantu u poslaničkoj grupi Demokratske stranke, koji se nalazi na održavanju trudnoće, nije isplaćena zarada za prethodni mesec.

Darko Laketić, član Odbora, izrazio je mišljenje da je neophodno da se u parlamentu neguju osobine poput tolerancije, elokventnosti i solidarnosti, kao i da se na svaki vid nepoštovanja dostojanstva Narodne skupštine reaguje u skladu sa Poslovnikom. Istakao je da je u najkraćem mogućem roku potrebno obezbediti da narodna poslanica Poslaničke grupe „Dosta je bilo“ koja je u invalidskim kolicima, nesmetano obavlja poslaničku funkciju.

Sednica je završena u 12,30 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić dr Aleksandar Martinović